KOMISIJOS REGLAMENTAS (EB) Nr. 1171/2007
2007 m. spalio 5 d.
iš dalies keičiantis Reglamentą (EB) Nr. 2771/1999, nustatantį išsamias Tarybos reglamento (EEB) Nr. 1255/1999 taikymo taisykles dėl intervencijos sviesto ir grietinėlės rinkoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 10 straipsnį,
kadangi:
(1)
Komisijos reglamento (EB) Nr. 2771/1999 (2) II skyriaus 5 skirsnyje nustatyta intervencinio sviesto pardavimo konkurso būdu tvarka. 24 straipsnyje nustatyta, kad pagrindiniai reikalavimai dėl dalyvavimo konkurse užstato laikomi įvykdytais, jei sviestas perimamas per 24f straipsnio 2 dalyje nustatytą laikotarpį. 24f straipsnio 3 dalyje sviesto išvežimas siejamas su užstato negrąžinimu.
(2)
Atsižvelgiant į įgytą patirtį, su užstato grąžinimu arba negrąžinimu susijusios nuostatos turi būti apibrėžtos išsamiau. Visų pirma, būtina aiškiai nustatyti, kad užstatas neturėtų būti prarandamas tais atvejais, kai buvo sumokėta pasiūlyme nurodyta suma. Be to, siekiant suteikti operatoriams galimybę abejotinais atvejais pasinaudoti pataisytomis taisyklėmis, būtina numatyti, kad ši taisyklė būtų taikoma atgaline data.
(3)
Todėl Reglamentas (EB) Nr. 2771/1999 turėtų būti atitinkamai pataisytas.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2771/1999 iš dalies keičiamas taip:
1.
24 straipsnis pakeičiamas taip:
„24 straipsnis
Reglamento (EEB) Nr. 2220/85 20 straipsnyje apibrėžti pagrindiniai reikalavimai, susiję su 23 straipsnio 3 dalies b punkte nurodytu dalyvavimo konkurse užstatu, yra šie: pasiūlymai įvykdomi pasibaigus šio reglamento 22 straipsnio 2 dalyje nurodytam laikotarpiui, o kaina sumokama per laikotarpį, nustatytą šio reglamento 24f straipsnio 2 dalyje.“
2.
24e straipsnis papildomas šia dalimi:
„3. Jeigu konkurso laimėtojas neįvykdo šio straipsnio 2 dalyje nustatyto reikalavimo, išskyrus force majeure atvejus, 23 straipsnio 3 dalies b punkte nurodytas užstatas jam negrąžinamas, o atitinkamo sviesto kiekio pardavimas atšaukiamas.“
3.
24f straipsnio 3 dalies antra pastraipa išbraukiama.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Atitinkamų operatorių prašymu jis taikomas užstatams, kurie dar nėra negrąžinamai paimti.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 5 d.